KOMISIJOS REGLAMENTAS (EB) Nr. 1540/2004
2004 m. rugpjūčio 27 d.
nukrypstantis nuo Tarybos reglamento (EB) Nr. 1782/2003 dėl tam tikrų mokėjimų laikotarpio pradžios
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies pakeičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/20019 (1), ypač į jo 145 straipsnio q punktą,
kadangi:
(1)
Pagal Reglamento (EB) Nr. 1782/2003 95 ir 96 straipsnių nuostatas pieno gamintojai nuo 2004 m. turi teisę gauti priemoką už pieno produktus ir papildomų išmokų. Pagal to paties Reglamento 28 straipsnio 2 dalį šios priemokos ir išmokos mokamos vieną kartą per metus nuo gruodžio 1 d. iki kitų metų birželio 30 d.
(2)
Pieno rinkoje neseniai labai sumažėjusi pieno kaina destabilizavo gamintojų padėtį ir sukėlė pavojų finansinei jų padėčiai. Atsižvelgdamos į tokią situaciją, keletas valstybių narių paprašė Komisijos imtis skubių priemonių sunkumams nugalėti. Paankstintas minėtų priemokų bei išmokų mokėjimas yra tinkama priemonė tokiu atveju. Tačiau dėl biudžetinių priežasčių ji bus pradėta taikyti ne anksčiau nei 2004 m. spalio 16 d.
(3)
Todėl yra tikslinga 2004 m. padaryti išimtį dėl Reglamento (EB) Nr. 1782/2003 28 straipsnio 2 dalyje nurodyto mokėjimo laikotarpio.
(4)
Siekiant užtikrinti pieno gamintojams geresnes sąlygas finansinei padėčiai valdyti, ypač atsižvelgiant į išmokas, kurios bus sumokėtos po nurodytos datos, būtina, kad šis reglamentas įsigaliotų nedelsiant.
(5)
Šiame reglamente numatytos priemonės atitinka Tiesioginių išmokų komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1782/2003 28 straipsnio 2 dalies nuostatų, 2004 m. pieno priemokų ir papildomų išmokų, numatytų reglamento IV antraštinės dalies 7 skyriuje, mokėjimo laikotarpis prasidės spalio 16 d.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugpjūčio 27 d.